«Udsigt fra kunstnerens vindue»

«Udsigt fra kunstnerens vindue» er et oljemaleri fra rundt 1825 av den danske gullaldermaleren Martinus Rørbye. Verket finnes på Statens Museum for Kunst i København.Maleriet avspeiler den begrensede utsikten som de fleste av samtidens dansker hadde, begrenset til de nære omgivelser, men kanskje med et forsiktig, stjålent blikk ut mot verden utenfor.«Udsigt fra kunstnerens vindue» er et dansk eksempel på Biedermeier-perioden, hvor vinduet som motiv ofte er beskrevet i litteraturen og billedkunsten, særlig i den tyske, østerrikske og skandinaviske. I Biedemeier foretrekkes det velkjente, hjemlige og trygge fremfor verden utenfor. Ved vinduet kan den store verden allikevel betraktes fra sikker avstand. Vinduet kan sees som en grenseflate mellom det idylliske og ordentlige hjemmeliv, representert ved de velpassede potteplantene i vinduskarmen, og det spennende, men også fremmede livet utenfor, symbolisert ved skipene som stevner ut fra havnen. Innrammet av vinduet blir den ukjente og uoverskuelige virkeligheten til et drømmeaktig bilde man trygt kan kikke på og 
fantasere om uten å delta i.


== Bakgrunn ==
Martinus Rørbye var en reisende kunstner. Gjennom hele livet oppsøkte han nye motiver i inn- og utland, og han gjenga mennesker, steder og arkitektur med nesten etnografisk interesse. Innfallsvinkelen var en seriøs og oppriktig interesse for de menneskene han møtte, deres skikker og særlige kjennetegn.Han ble født i Drammen i 1803, og flyttet med familien til Danmark etter opphevelsen av det dansk-norske riksfellesskapet i 1814. I København begynte han å studere malerkunst på Det Kongelige Danske Kunstakademi i 1820, og han gikk på akademiet i rundt ti år. Han var inspirert av J.C. Dahl, Horace Vernet og Caspar David Friedrich. Læreren på akademiet var Christian August Lorentzen, og han fikk i tillegg privatundervisning hos Christoffer Wilhelm Eckersberg.Rørbye solgte malerier til den danske kongefamilien og utførte portretter av personer fra Københavns middelklasse. Han nøt stor anerkjennelse i samtiden.I 1834-37 var han på dannelsesreise og besøkte Paris, Roma, Sicilia, Hellas og Tyrkia. I Paris studerte han fransk samtidskunst.
I 1844 ble han professor på Det Kongelige Danske Kunstakademi, som den første av Eckersberg elever. Lik Eckersberg kan Rørbye grunnleggende sees som realist. Hans malerier var nøkterne, men viste en unik sympati for de menneskene, han malte. «Udsigt fra kunstnerens vindue» ble malt, da Rørbye var i ferd med å forlate barndomshjemmet, i en tid, hvor hans ideer om kunst var i forandring; blant annet på grunn av studiene med Eckersberg og innflytelsen fra Romantikken.


== Beskrivelse og temaer ==
«Udsigt fra kunstnerens vindue» er et ungdomsarbeide av Rørbye, han var rundt 22 år da det ble til og fortsatt elev ved Kunstakademiet.
Maleriet forestiller kunstnerens utsikt fra vinduet hans i barndomshjemmet i Amaliegade i København. Utsikten er ut mot Flåtestasjon Holmen med en ketch og fire orlogsskip, hvorav et er under bygging på verftet. To reperbaner kan skimtes, det samme kan mastekranen på Holmen. I vinduskarmen er det flere planter i potter, hvorav én av plantene er en stikling inne i et vekstglass. I vinduskarmen står også to gipsavstøpninger av føtter; en barne- og en voksenfot. Fra den øvre vinduskarmen henger et fuglebur og i midten av karmen et ovalt speil.
Som flere andre malerier fra den romantiske perioden inneholder verket mange underliggende symbolske betydninger. Vinduet åpner ut mot lyset; skipene i havnen på vei mot fjerne kyster symboliserer lengselen etter et ukjent kall; buret med den innesperrede fuglen over vinduet forestiller en overgangsstilling mellom foreldrenes hjem og den ytre verden, i dette tilfelle et fengsel for kunstneren, som ønsker å utforske verden utenfor. I vinduskarmen symboliserer potteplanter menneskelivets forskjellige utviklingsstadier - for de romantiske malerne ble det kreative geni ofte symbolisert som en plante eller blomst, som vokser fra et frø til en stor plante, som utvikler seg mot himmelen - med sin egen livssyklus, sine egne frø, og næres av vann og lys.
Fra de spirende frøene til den fullt blomstrende hortensiaen gis det også grunnlag for en tolkning, hvor det foreslås, at plantene til sammen symboliserer et ungt menneskes liv fra fødselen inntil det flytter hjemmefra og starter sitt eget voksenliv. De to avstøpningene av føtter underbygger denne tolkningen, idet barnefoten forsiktig rører underlaget, mens den voksne derimot er solid plantet på underlaget. En skissebok med blanke sider - også plassert i vinduskarmen - venter på å bli fylt ut, mens innsiden av rommet, hvor kunstneren maler, reflekteres i det ovale speilet, som henger i vinduet - et bilde på sjelen som er tatt til fange.


== Proveniens ==
«Udsigt fra kunstnerens vindue» var ikke på dødsboauksjonen etter Rørbye i 1849 og heller ikke etter ektefellens i 1860, det antas at det da fremdeles var i familiens eie. I 1901 og 1905 tilhørte maleriet frøken J. F. Ipsen og mellom 1921 og 1927 kjøpt av Johan Hansen. Maleriet tilhørte deretter ytterligere noen danske privatpersoner inntil det i desember 1987 ble forsøkt satt på auksjon i London av siste eier. Salget ble stanset av Kulturværdiudvalget i januar 1988 og kjøpt av utvalget i begynnelsen av mai. Det ble overdratt til Statens Museum for Kunst 26. mai 1988.


== Referanser ==


== Litteratur ==
Birgitte von Folsach. Martinus Rørbye - Det nære og det fjerne. Øregaard Museum. ISBN 978-87-996454-1-1. 
Kasper Monrad (2013). Dansk guldalder. Lyset, landskabet og hverdagslivet (dansk). København: Gyldendal. ISBN 978-87-0214-106-1.